أعتقد في (هناك) ضعف في الاهتمام إلى هذه الموروثات ، هذه من جهة ومن جهة لما نجي إلى دقّة التعبير اللفظي ونسقطها على المسألة نشوف إحنا كثير من المصطلحات قاعدين نستخدمها اليوم نفس الطريقة، مثلاً قاعدين نستورد أمور ونستورد مصطلحات، سمعنا في مصر طلعوا باسم (تمرّد) فطلعت في البحرين ثلاث حركات تمرّد في نفس الفترة، إنزين تعال ويش أساس مصطلح (تمرّد) وويش فكرته ومن وين جاية؟ إحنا أخذناه وبس. بينما لما نجي نتكلم عن تاريخ الحراك السياسي في البحرين نشوف أن من الخمسينات حسب ما أتذكره البحرين شغّالة، قبل مصر، بل من العشرينات البحرين سبّاقة في الحراك السياسي، نجي في 2014 ونقتبس من مصر هذي التحركات وهذي الشعارات اللي رُفعت في هذي الفترة، نجي نشوف الكثير من هذي الشعارات مستوردة من هذي الدولة ومن ذيك الثورة وهذي الانتفاضة وذيك الحركة، ما في اهتمام إلى دقة أو إلى نوع هذه الكلمة، أنا كان ممكن أني أطلّع بدل ما أطلع باسم (تمرّد).